## La Generalitat avança en el pla de fumigació de les localitats afectades per la DANA per a combatre la proliferació de mosquits

*** Les tasques de fumigació es realitzen a Massanassa, Paiporta i Aldaia i s’estendran als diversos municipis de la zona després de les pluges d’estos dies
* Els protocols i productes que s’utilitzen per a fumigar han sigut supervisats i autoritzats per la Direcció General de Salut Pública**

La Conselleria de Medi Ambient, Infraestructures i Territori, en col·laboració amb la Conselleria de Sanitat, ha posat en marxa un pla de fumigació en les localitats que han patit els efectes de la DANA, amb l’objectiu de combatre la proliferació de mosquits després de les pluges recents i assegurar la salut i el benestar de la població.

Els treballs de fumigació s’estan fent en municipis com Massanassa, Paiporta i Aldaia, després d’una avaluació inicial realitzada per un equip de la firma pública Tragsa i empreses especialitzades per a identificar les àrees prioritàries d’actuació.

Amb la finalitat d’assegurar l’èxit d’estes intervencions, s’han mantingut reunions de treball amb els ajuntaments d’estes primeres localitats per a establir les zones amb més necessitat, facilitar l’accés a estos punts i garantir que les labors de fumigació s’efectuen de manera eficient.

La Direcció General de Salut Pública de la Generalitat és l’encarregada de supervisar estes accions. En este sentit, ja ha aprovat tant els protocols a seguir com els productes que s’utilitzaran en la fumigació. Esta validació és imprescindible per a garantir que els mètodes emprats complisquen amb les normatives vigents de seguretat i salut pública, per a protegir així el benestar dels habitants de les àrees afectades.

Este pla de fumigació s’estendrà, una vegada acaben les pluges d’estos dies, a les altres localitats que estan patint les plagues de mosquits a causa de l’aigua estancada i als llots provocats per la riuada.

La Generalitat reafirma el seu compromís amb la salut de la població i la protecció del medi ambient, i continuarà treballant en col·laboració amb els municipis per a afrontar els reptes que sorgisquen pels efectes de la DANA.

Fecha: 13/11/2024